1Xo'on panok, i ma Wan, aj kajsanel ya, xupon che i chakij jyub tz'inilic, chila pa jyub Judéa. Are xuponic, xoc chu bixquil u tzij i Dios chique i winak chi xe moltaj ru'. 2—Chi jalwachij i nojbal chuwach i Dios —xu bij chique—. Man i 'atbal tzij chi ca pe chicaj ya ca jekanic —xu bij. 3I ma Wan-le are i jun chi 'ax bital wi chi ca c'unic. Are i bin-nak can ile are i ujer ajbil u tzij i Dios mam Isaías. Ire u tz'ibam canok: Ca tataj u ch'awbal jun ca siq'uin che i jyub tz'inilic; cu bij: "¡Ya ca pe i Kajwal! Chi yijba u be chuwach. Chi suc'ba ni'pa i jul, ni'pa i tanalak pu be i Kajwal." (Queje ile tz'ibtal canok.) 4I ma Wan, i u 'u' ire xa are i rismal camey 'antal u 'u' che; i ximbal u pam xa are ch'akap tz'um. Wach i xu tijo xa are wach i xu rik pa tak 'es: xa xu tij u wa'al cab, xak xe u tij i ral tak sac'. 5I winak chi xe upon ru' chu tayic u tzij, 'o i je petnak c'a pa tinimit Jerusalen, xak 'o i je petnak pa ronojel tak lugar re i jyub Judéa, xak 'o i je petnak chu nakaj i ya Jordan. 6Ique, are xqui tz'onoj ni cuybal mac che i Dios, te'uri i ma Wan xu kajsaj ya piquiwi pa ya Jordan. 7Xui-ri, xril ire je q'ui i aj Fariséo winak, xak i aj Saducéo, chi cacaj ique to' ca kajsax ya piquiwi. Are 'uri xu bij chique: —¡Yix xa ix rac'al cumatz! ¿Pachin xbin chiwe yix chi quix totaj chuwach i tojpen chi ca tijin nali piwi? 8Chi 'alijinsaj 'ut ru' wach tak i qui 'ano we i jalwachim chic i nojbal chuwach i Dios. 9Mi ch'ob yix mok xa n-ca pe tu tojbalil piwi yix xa rumal ix aj Israel winak, xa rumal ix umuk uxiquin can i mam Abraham. Mi ch'ob yix chi lic quix totaj na rumal. Quin bij chiwe chi Dios, che i abaj-i, ca tiqui chu 'onquil uq'uial aj Israel winak che, we ta craj —xu bij i ma Wan chique. 10Xak xu bij: —I tojpen ya ca pe piwi, pacha jun icaj yij chic che jun che', c'atzbal re i ra'. Ronojel tak i che' chi n-cu ya tu wach chom, ca c'atzixic; te'uri ca porox pa 'a'. 11Yin, katzij, quin kajsaj ya piwi yix, c'utbal-re we i jalwachim chic i nojbal chuwach i Dios. Xui-ri, i Jun chi ca c'un chwijil yin cu kajsaj i u Tewal i Dios piquiwi ni'pa i qui jalwachim qui c'aslemal; xak cu kajsaj li 'a' piquiwi i je mal. Ire lic nim ni u 'ij chinwach yin; n-ca majaw ta chwe we quin 'an mocom che wib chirij, mi tene cwuc'aj u xajab, rumal ni u 'ij nim. 12Col u 'ata tzij piquiwi i winak, pachin i je 'utz, xak pachin i ne te 'utz. Ire yij chic pacha co'on jun ru' u pala are cu pu u wach u trígo. Are i 'utz quel che u trígo, cu molo y cu ya pu c'olbal. I rij, chi n-'us taj, ca porox pa 'a' chi n-tu chupic —xu bij i ma Wan chique. 13Che tak i 'ij-le, i Jesus xel pa Galiléa, xupon chiya Jordan pa 'o wi i ma Wan; xupon chu kajsaxic ya puwi rumal ire. 14I ma Wan xu ch'obo chi n-cu maj taj we are ire ca kajsaw ya puwi i Jesus. Xu bij: —Yet, mas ca majaw chawe chi ca kajsaj ya pinwi yin. N-ca majaw taj we yin quin kajsaw ya pawi yet —xu bij. 15I Jesus xu bij: —N-ta co'ono. Queje cha 'ana ni ile wo'or, man ca majawic caka 'an ni ronojel pacha craj i Dios —xu bij. Te'uri i ma Wan xu ya u wach che, wach i xbix che. 16I Jesus, are xutzin u kajsaxic ya puwi, xel pa ya. Xak te'et, xjaktaj i caj, xa 'iltaj i u Tewal i Dios chi xkaj lok pacha jun palomax suc'ulic puwi Jesus, 17y xtataj jun ch'awbal chicaj chi xu bij: —Iri lic are i wac'al chi c'ax quin na'o; lic quin quicot che, wach u 'anom.
SAN MATÉO 3